CELEX: 52013PC0134
Language: bg
Date: 2013-03-12
Title: Предложение за РЕШЕНИЕ НА СЪВЕТА за установяване на позиция, която да бъде приета от името на Европейския съюз на шестата Конференция на страните по Стокхолмската конвенция за устойчивите органични замърсители относно предложението за изменение на приложения А и Б

|
			
		
		
		52013PC0134
		
			Предложение за РЕШЕНИЕ НА СЪВЕТА за установяване на позиция, която да бъде приета от името на Европейския съюз на шестата Конференция на страните по Стокхолмската конвенция за устойчивите органични замърсители относно предложението за изменение на приложения А и Б /* COM/2013/0134 final - 2013/0075 (NLE) */
			
				
		
		
			
			   	ОБЯСНИТЕЛЕН МЕМОРАНДУМ
1.           КОНТЕКСТ НА ПРЕДЛОЖЕНИЕТО
Стокхолмската конвенция за устойчивите
органични замърсители[1]
(УOЗ) бе приета през май 2001 г. в рамките на Програмата на ООН за
околната среда (ЮНЕП). Европейският съюз и неговите държави членки[2] са страни по Конвенцията[3], чиито разпоредби са приложени
в законодателството на ЕС с Регламент (EО) № 850/2004 на Европейския
парламент и на Съвета от 29 април 2004 г. относно устойчивите
органични замърсители и за изменение на Директива 79/117/ЕИО[4] („Регламент за УОЗ“).
Главната цел на Стокхолмската конвенция е
опазването на здравето на хората и околната среда от устойчивите органични
замърсители. Специално се посочва превантивният подход, залегнал в
принцип 15 от Декларацията от Рио де Жанейро по околната среда и
развитието от 1992 г. Този принцип е приложен в член 8 от
Конвенцията, където се установяват правилата за включване на допълнителни
химични вещества и препарати в приложенията към нея.
На шестата Конференция на страните през май
2013 г. следва да се вземе решение към приложение А към Стокхолмската
конвенция, в което се изброяват подлежащите на елиминиране вещества, да се
добави ново вещество — хексабромоциклододекан (HBCDD)[5], предложено от Норвегия през
2008 г. В рамките на същото заседание следва да се вземе решение за
заличаването на някои специфични изключения и приемливи цели за производството,
пускането на пазара и употребата на перфлуорооктансулфоновата киселина (PFOS) и
нейните производни.
            HBCDD
и законодателството на ЕС
HBCDD се използва единствено като адитивен
забавител на горенето в експандирания полистирол (EPS), пресования полистирен
(ХPS), удароустойчивия полистирен (HIPS) и в полимерната дисперсия за платове.
HBCDD е устойчиво, биоакумулиращо и токсично
вещество (PBT). То е определено като вещество, пораждащо сериозно безпокойство
(SVHC), съгласно Регламент (ЕО) № 1907/2006 на Европейския парламент
и на Съвета от 18 декември 2006 г. относно регистрацията, оценката,
разрешаването и ограничаването на химикали (Регламент REACH)[6]. През 2011 г. HBCDD бе
включен[7]
в приложение XIV към Регламента REACH, в резултат на което за него е приложима
процедурата за разрешаване по смисъла на посочения регламент. Следователно, ако
дадено лице желае да пусне на пазара и/или да използва HBCDD след 21 август 2015 г.
(т.нар. „дата на забрана“), то трябва не по-късно от 21 февруари
2014 г. да подаде заявление до Европейската агенция по химикали (ECHA) за
издаване на разрешение за съответната употреба. Пускането на пазара и
употребата на HBCDD след 21 август 2015 г. ще бъдат забранени, освен в
случаите, когато е издадено разрешение на конкретно лице за конкретна употреба.
След 21 август 2015 г. европейските
производители на EPS, ХPS, HIPS и платове, съдържащи HBCDD, ще могат да
произвеждат тези материали само ако притежават съответното разрешение. Вносните
изделия, съдържащи HBCDD, попадат извън обхвата на разрешенията по реда на
Регламента REACH.
Веществата, посочени в приложения A, Б
и/или В към Стокхолмската конвенция[8],
ще трябва да бъдат включени в Регламента за УОЗ, за да се гарантира, че
прилагането на разпоредбите от страна на ЕС съответства на поетите международни
ангажименти.
            PFOS
и законодателството на ЕС
На четвъртото заседание на Конференцията на
страните по Конвенцията, състояло се на 4—8 май 2009 г., бе договорено в
приложение Б към Конвенцията да бъде включена, inter alia, PFOS и
нейните производни, с някои специфични изключения и приемливи цели.
Законодателството за прилагане на ЕС е по-ограничително от Стокхолмската
конвенция, тъй като то не обхваща изключенията и приемливите цели, които вече
са забранени в ЕС по реда на Регламента REACH. Целта е да се спазва основният
принцип да не се допуска понижаване на равнището на опазване на околната среда
в ЕС.
            Процедура
за добавяне на нови УОЗ и за изменение на приложенията към Конвенцията
Съгласно член 8 от
Конвенцията страните могат да представят пред секретариата предложения за
включване на определено химично вещество или препарат в приложения А, Б и/или
В. Предложенията се разглеждат от Комитета за преглед на устойчивите органични
замърсители (КПУОЗ).
Ако заключението от това разглеждане е, че
вследствие на разпространението на химичното вещество на големи разстояния в
околната среда има вероятност то да доведе до значителни опасни въздействия
върху здравето на хората и/или околната среда, налагащи глобални действия,
предложението се приема и се изготвя оценка на управлението на риска, в която
се включва анализ на възможните мерки за контрол. Въз основа на тази оценка
Комитетът препоръчва дали Конференцията на страните да разгледа или не
химичното вещество или препарат за включване в приложения А, Б и/или В.
Окончателното решение се взема от Конференцията на страните. 
Измененията на приложения A, Б и/или В влизат
в сила за ЕС една година след датата, на която депозитарят е съобщил за тяхното
приемане от Конференцията на страните.
            Препоръки
на Комитета за преглед на устойчивите органични замърсители
На осмото си заседание, проведено през
октомври 2012 г., КПУОЗ реши да препоръча включването на HBCDD в приложение
А към Конвенцията със специфични изключения за производството и употребата на
EPS и XPS в сгради. Препоръката на комитета се основава на съществуването на
алтернативи на HBCDD. Под въпрос обаче е тяхната наличност в достатъчни
количества и потенциалната необходимост от адаптиране на производствената
система за EXP и EPS в сгради в рамките на кратък период от време, и
по-конкретно за някои развиващи се държави.
В решението си КПУОЗ отбелязва също така, че
депонирането на излезли от употреба продукти и изделия, съдържащи HBCDD, ще
представлява дългосрочен източник на емисии в околната среда и че ако HBCDD
бъде включен в приложение А към Конвенцията, мерките за управление на
отпадъците в съответствие с член 6, параграф 1, буква г) от Конвенцията ще
гарантират, че съдържащите HBCDD продукти и изделия се унищожават така, че
тяхното съдържание на устойчиви органични замърсители се унищожава или се
обезврежда другояче по екологосъобразен начин.
В съответствие с член 8, параграф 9 от
Конвенцията КПУОЗ реши да представи тази препоръка пред Конференцията на
страните с цел тя да бъде разгледана на заседанието през май 2013 г.
Също така КПУОЗ прие някои препоръки относно
алтернативите за употреба на PFOS в отворени приложения. В препоръките си
комитетът изказва становището, че информацията относно търговската наличност и
ефективността на по-безопасните алтернативи на PFOS за следните приложения вече
е налична и насърчава страните да прекратят употребата на PFOS за тези
приложения, а именно: пожарогасителна пяна, инсектициди за борба срещу
червената огнена вносна мравка и термити, галванични покрития на метали
(декоративно галванизиране), килими, кожа и кожено облекло, платове и тапицерия
за мебели. Освен това КПУОЗ насърчава страните да ограничат употребата на PFOS
в твърди метални обшивки само до системи със затворен цикъл.
            Препоръките
на КПУОЗ и законодателството на ЕС
Ако препоръката на КПУОЗ бъде приета от
Конференцията на страните през май 2013 г., това ще доведе до международна
забрана на производството, пускането на пазара и употребата на HBCDD с
изключение на неговото използване в EPS и ХPS за строителни приложения. Това
специфично изключение ще се прилага за петгодишен срок, който при необходимост
може да бъде удължен с още пет години. 
Включването на HBCDD в приложение А към
Конвенцията ще наложи внасянето на изменения в Регламента за УОЗ. Съгласно член
14, параграф 1 от регламента всеки път, когато дадено вещество се включва в
списъците в Конвенцията, в приложенията към регламента могат да се внасят
изменения в съответствие с процедурите за регулиране с контрол, указани в
член 5а от Решение 1999/468/ЕО[9],
като се вземат предвид членове 10 и 11 от Регламент (ЕС) № 182/2011[10]. 
Включването на HBCDD в Конвенцията следва да бъде планирано във времето така,
че последващите изменения на Регламента за УОЗ да бъдат приложими от момента на
приключване на процедурата за разрешаване за HBCDD по реда на Регламента REACH.
С оглед на това може да се наложи страните по Конвенцията да получат разрешение
да отложат транспонирането на съответното взето от тях решение до февруари
2016 г.
Целта, заложена в ограниченото във времето
изключение по реда на Конвенцията, е подобна на тази в процедурата за
разрешаване по реда на Регламента REACH. И двата механизма заставят
икономическите субекти постепенно да отстранят проблемните вещества, като
предвиждат разумни срокове за това. Конкретно за HBCDD графикът на двата
механизма ще съвпадне, в резултат на което те ще окажат сходно въздействие
върху по-голяма част[11]
от пазара в ЕС. Производителите, търговците и потребителите на HBCDD в
строителните приложения на EPS и ХPS, които са обхванати от изключението, ще
могат да кандидатстват за разрешения по реда на Регламента REACH и да се
възползват от тях. Производителите, търговците и потребителите на HBCDD в HIPS,
платовете и нестроителните приложения на EPS и XPS, трябва да преминат към
алтернативни източници. Въпреки това, поради наличието на алтернативи, поради
малкия мащаб на съответните пазари и, конкретно за платовете — въз основа на
текущите пазарни тенденции, показващи значителен спад в употребата на HBCDD
през последните години, е малко вероятно съответните пазарни участници да
инвестират в приложения, изискващи издаване на разрешения. Поради това, дори
без включване на HBCDD в Конвенцията, се очаква тези видове употреба да бъдат
постепенно прекратени и да станат предмет на реална забрана в ЕС след
21 август 2015 г. по реда на Регламента REACH.
Макар двете мерки да оказват до голяма степен
сходно въздействие върху пазара на ЕС, включването на HBCDD в Конвенцията и
прилагането в законодателството на ЕС ще донесе значителна добавена стойност.
HBCDD е устойчив органичен замърсител, който може да се разпространява на
голямо разстояние в околната среда. Поради това процедурата за разрешаване по
реда на Регламента REACH може да се окаже недостатъчна, за да се осигури защита
на гражданите на ЕС и на околната среда от неблагоприятните последици от HBCDD,
тъй като тя няма да засегне производството и употребата на HBCDD в трети
държави. Следователно са необходими действия от международен мащаб. Наред с
това включването на HBCDD в Конвенцията ще създаде условия за равнопоставеност
между потребителите в ЕС и в трети държави. Докато по силата на Регламента
REACH потребителите са задължени да инвестират ресурси за преход към
алтернативи и/или да изготвят заявления за разрешаване, такова задължение в
момента не съществува по отношение на третите държави, тъй като за вносните
изделия не е необходимо разрешение по реда на Регламента REACH. Включването на
HBCDD в Конвенцията с ограничено във времето изключение ще застави
икономическите субекти от трети държави да започнат да инвестират в
преминаването към алтернативи така, както процедурата за разрешаване по реда на
Регламента REACH заставя субектите от ЕС да инвестират в такъв преход.
След като Конференцията на страните приеме
препоръката на КПУОЗ относно HBCDD, тя следва да се приложи в законодателството
на ЕС по такъв начин, че регламентите за УОЗ и REACH да се допълват, а не да са
в противоречие помежду си. Това означава, че въведеното с Регламента за УОЗ
изключение за строителни приложения ще бъде ограничено до употребата, разрешена
по реда на Регламента REACH. Този подход ще съответства на основния принцип,
според който не трябва да се намалява защитата на околната среда в ЕС. Също
така той ще защитава инвестициите на пазарните участници, които са получили
разрешения по реда на Регламента REACH. Изключението съгласно Регламента за УОЗ
ще подлежи на времево ограничение. По-конкретно, то изтича 5 години след влизането
си в сила (февруари 2021 г.), освен в случаите, когато бъде удължено.
Независимо от това, ако въпреки предоставената от сектора информация е
необходимо повече време, за да се извърши замяната на HBCDD, ЕС може да
предложи удължаване на валидността на предвиденото в Конвенцията изключение с
още 5 години (до февруари 2026 г.).
Що се отнася до PFOS и нейните производни,
заличаването на специфичните изключения, посочени в решението на КПУОЗ, няма да
има отражение върху правото на ЕС, тъй като те или не се прилагат в Регламента
за УОЗ, или срокът им на действие е изтекъл. Единственото изключение от това
положение се отнася за употребата на PFOS в твърди метални покрития в отворени
системи — понастоящем в Регламента за УОЗ е предвидена дерогация за използването
на PFOS като мокрещи агенти в контролирани системи за нанасяне на галванични
покрития. Тази дерогация по силата на Регламента за УОЗ обаче е в сила само до
26 август 2015 г. 
            Позицията
на ЕС
С оглед на гореизложеното е необходимо
Европейският съюз да подкрепи включването на HBCDD в приложение А към
Конвенцията (с изключение за неговото производство и употреба в EPS и ХPS в
сгради) на шестата Конференция на страните по Стокхолмската конвенция. На
страните следва да се разреши да отложат транспонирането на акта, отнасящ се до
включването на HBCDD в Конвенцията, до февруари 2016 г. Наред с това
Европейският съюз следва да подкрепи заличаването на съответните специфични
изключения и приемливи цели за PFOS и нейните производни, но без изключението,
отнасящо се до употребата като мокрещи агенти в контролирани системи за
нанасяне на галванични покрития. Това изключение следва да остане в сила до
изтичането му през 2015 г., като не следва то да бъде продължавано след
тази дата. 
2.           РЕЗУЛТАТИ ОТ КОНСУЛТАЦИИТЕ
СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
През 2008 г. ECHA проведе проучване относно
съответните рискове и социално-икономически съображения, свързани с употребата
на HBCDD в ЕС и в световен мащаб, а през 2009—2012 г. такива проучвания
бяха проведени от КПУОЗ. В рамките на двете проучвания бяха проведени
консултации със заинтересованите страни.
            Консултации
Препоръката за
включване на HBCDD в приложение XIV към Регламента REACH бе подкрепена от
съпътстващ документ[12],
изготвен от ECHA. Той се основава на документ, озаглавен „Данни за
производството, вноса, износа, употребата и отделянето на HBCDD и информация за
потенциалните алтернативи за неговата употреба“[13]. Двата документа бяха
представени за публична консултация.
Съдържащата се в
тези документи информация относно производството, вноса, износа, употребата и
свързаното с нея отделяне на HBCDD се основава на доклада за оценката на риска
с допълнителни данни, предоставен през октомври 2008 г. от групата
промишлени потребители на HBCD. Допълнителните данни включват обобщена
информация за общия обем на продажбите и потреблението на HBCDD в целия ЕС за
всяка отделна година между 2003 и 2007 г. Информацията за възможните
алтернативи на HBCDD е събрана от разнообразни източници, включително прегледи,
извършени от представители на сектора и регулаторни органи с цел да се
установят съответните кандидат-вещества/техники.
На седмото
заседание на КПУОЗ бе приета оценка на управлението на риска за HBCDD[14]. Във връзка с тази оценка
между 2010 и 2012 г. бе извършено допитване до заинтересованите
страни. КПУОЗ призова ad hoc работната група за HBCDD, подготвила
оценката, да събере допълнителна информация по отношение на HBCDD. КПУОЗ се
съгласи да преразгледа допълнителната информация и на осмото си заседание да
обсъди дали да посочи конкретно приложение към Конвенцията и възможните
изключения, които да бъдат разгледани от Конференцията на страните при
включването на HBCDD. Информация бе представена от 26 страни по Конвенцията и
наблюдаващи държави[15],
както и от седем неправителствени наблюдатели[16].
            Резултати
от консултацията
С включването на
HBCDD в Конвенцията съгласно препоръката на КПУОЗ и последващото прилагане в ЕС
чрез Регламента за УОЗ ще се забрани производството, пускането на пазара и
употребата на HBCDD в HIPS и платовете, както и нестроителните приложения на
EPS и ХPS.
            HIPS
Според
публикуваните от ECHA документи HIPS със съдържание на HBCDD се използва главно
във видео и стерео оборудване, разпределителни кутии за електрически кабели в
строителния сектор и вътрешни обвивки на хладилници. Тъй като според различните
източници съдържанието на HBCDD в забавители на горенето в HIPS варира между
1 % и 7 % (w/w), в доклада за оценка на риска на ЕС се посочва, че в
най-неблагоприятния реалистичен случай HIPS съдържа 7 % HBCDD. През
последните няколко години мащабите на употребата в Европа не са се променили,
като според приблизителни оценки тя е 210 тона/годишно (1,81 % от общата
употреба на HBCDD в ЕС).
HBCDD не се
използва широко в HIPS и е оправдано да се приеме, че за този вид приложение
съществуват алтернативни забавители на горенето. Като алтернатива на HBCDD в
HIPS могат да се използват следните химикали: етиленбис(тетрабромофталимид)
(EBTPI) (технически приложим, достъпен на пазара и широко използван), декабромодифенилетан
(DBDPE) (технически приложим, достъпен на пазара и широко използван) — използва
се широко в HIPS и платовете, като показва по-добро въздействие от HBCDD и е на
приблизително същата цена, трифенилфосфат (технически приложим, достъпен на
пазара и широко използван), бисфенол-А-бис(бифенилфосфат) (BDP) (технически
приложим, достъпен на пазара и широко използван) и дифенилкрезилфосфат
(технически приложим, достъпен на пазара и широко използван).
Други химикали,
които могат да бъдат алтернатива на HBCDD в HIPS, обхващат разнообразни
бромирани забавители на горенето, използвани заедно с антимонов триоксид (ATO).
Те включват: трис(трибромонеопентил)фосфат,
тетрабромобисфенол-А-бис(2,3-дибромопропилов етер) (TBBPA DBPE),
2,4,6-трис(2,4,6-трибромофенокси)-1,3,5-триазин, етан-1,2-бис(пентабромофенил)
и етиленбис(тетрабромофталимид). 
На пазара се
предлагат и материали, представляващи алтернатива на HIPS. По-конкретно, в
електрическите изделия HIPS може да бъде заменен с различни алтернативни
материали, в това число смеси от поликарбонат/акрилонитрилбутадиенстирен
(PC/ABS), полистирен/полифениленов етер (PS/PPE) и полифениленов
етер/удароустойчив полистирен (PPE/HIPS) без забавители на горенето или с
употреба на нехалогенирани забавители на горенето, съдържащи фосфор.
            Платове
Според публикувани
от ECHA документи HBCDD има приложение в текстилната промишленост, за да се
осигури съответствие с британските и германските стандарти за забавители на
горенето DIN, главно за тапицирана мебелировка и на седалки в транспортни
средства, завеси, матраци (дюшеклък), интериорен текстил и текстил, използван в
автомобилите. Според приблизителните оценки вероятната концентрация на HBCDD в
крайния продукт е 10—15 %. След значително намаляване на тази употреба
през последните няколко години е изчислено, че понастоящем в текстилните
покрития се използват само около 210 тона HBCDD годишно (1,81 % от
общата му употреба в ЕС).
Относително ограниченото
количество на HBCDD, използвано в текстилните покрития, и драстичното
понижаване на неговата употреба в последните няколко години се считат за
последица от наличието на алтернативи със сходна ефективност. Използването на
забавители на горенето в платовете може да бъде избегнато, ако съответният
материал е незапалим или с ниска запалимост. Поради това е възможно да се
използват някои естествени суровини — например вълна, като преградни материали
в производството на мебели. Други материали, за които е присъща способността да
действат като забавители на горенето, са вискозата с добавка на фосфор,
полиестерните влакна и арамидите. Съществуват също няколко химикала, които
могат да се използват като заместители на HBCDD в текстилната промишленост. 
Химическите
алтернативи на HBCDD, използвани в нелицевите страни на текстилни продукти,
включват декабромодифенилетан (DBDPE) (технически приложим, достъпен на пазара
и широко използван), етиленбис(тетрабромофталимид) (технически приложим,
достъпен на пазара и широко използван), хлорирани парафини (технически
приложими, достъпни на пазара и широко използвани) и амониеви полифосфати
(технически приложими, достъпни на пазара и широко използвани). Следва да се
отбележи обаче, че всички посочени вещества с изключение на амониевите
полифосфати са халогенирани и устойчиви и е възможно на по-късен етап самите те
да бъдат класифицирани като УОЗ. Освен това по силата на Регламента за УОЗ
късоверижните хлорирани парафини (SCCP) вече са обект на ограничения[17].
Пожарната безопасност
при платовете може да бъде постигната и чрез използването на термонабъбващи
системи. При термонабъбването се образува въгленова пяна, която действа като
топлинен изолатор. Термонабъбващата система е най-общо комбинация от източник
на въглерод, от който се получава въгленът, генериращо киселина съединение и
разлагащо се съединение, при което се отделят газове, водещи до образуването на
въгленовата пяна.
            Нестроителни
приложения на EPS и ХPS 
Според доклад от
2011 г., озаглавен „Оценка на потреблението на HBCDD в EPS и ХPS във
връзка с националните противопожарни изисквания“[18], 70 % от EPS в ЕС се
използват в строителните приложения, 25 % — в опаковъчните материали (за
промишлени и хранителни цели) и 5 % — за други приложения. Опаковъчните
материали обикновено се смятат за несъдържащи HBCDD. Основните видове
нестроителна употреба на EPS, съдържащи HBCDD, е в производството на
автомобилни седалки за деца съгласно стандарт FMVSS 302. В ЕС не са
регистрирани нестроителни приложения на XPS, съдържащи HBCDD.
По време на
двегодишния период за консултации не е отправяно искане от правителствата или
представителите на сектора за специфично изключение за нестроителни приложения
на EPS и ХPS. Поради това се приема, че съществуват алтернативни химикали,
използвани в тези приложения, или алтернативни материали като цяло.
            Строителни
приложения на EPS и ХPS
Основната употреба
на HBCDD в ЕС е в производството на EPS и ХPS. EPS, съдържащи HBCDD, се
използват главно в строителните приложения. Употребата на XPS, съдържащи HBCDD,
вероятно се отнася единствено за строителните приложения.
Понастоящем
съществува подходящ забавител на горенето, но количествата му не са достатъчни,
за да замени HBCDD при повечето строителни приложения на ХPS или EPS, тъй като
ще са необходими много по-високи нива на нехалогенен забавител на горенето (EPS
и ХPS съдържат съответно 0,7 % и 2,5 % HBCDD). През март 2011 г.
от Great Lake Solutions обявиха, че ще увеличат производството на бромиран
съполимер на стирен и бутадиен, използван като забавител на горенето (полимерен
ЗГ), който е с висока молекулна маса и е подходящ за EPS и ХPS. Очаква се
обаче, че ще са необходими няколко години за пълното преминаване на сектора към
тази технология. В оценка на безопасността, изготвена от представители на сектора,
се посочва, че този съполимер е устойчив, но не е биоакумулиращ или токсичен.
Според
информацията, представена по време на осмото заседание на КПУОЗ, понастоящем са
налице пробни количества полимерен ЗГ, които следва да бъдат тествани надолу по
потребителската верига. Извършени са успешни изпитвания на промишлено
производство и се очаква през 2012 г. Great Lakes Solutions-Chemtura
Corporation да започнат да предлагат полимерните ЗГ на пазара. Неотдавна от
ICL-Industrial Products обявиха, че най-късно до 2014 г. планират
въвеждането на производство в промишлени мащаби (10 000 Mt).
Американската химическа компания Albemarle ще предложи химикала на пазара през
2014 г. От това следва, че в рамките на 3 до 5 години може да се постигне
достатъчен капацитет за замяна на HBCDD.
Предвид
горепосоченото следва да бъде подкрепено ограниченото във времето изключение за
употреба на HBCDD в строителните приложения на EPS и ХPS, за да се предостави
достатъчно време на сектора да премине към съответните алтернативи.
3.           ПРАВНИ ЕЛЕМЕНТИ НА
ПРЕДЛОЖЕНИЕТО
Предложението се състои от решение на Съвета
въз основа на член 192, параграф 1 и член 218, параграф 9 от ДФЕС за
установяване на позицията, която да бъде приета от името на ЕС на шестата
Конференция на страните по Стокхолмската конвенция за устойчивите органични
замърсители по отношение на предложението за изменение на приложения А и Б.
Член 218, параграф 9 от ДФЕС е подходящо
правно основание, тъй като актът, представен за приемане на шестата Конференция
на страните, представлява решение за изменение на приложение към Стокхолмската
конвенция, имащо правно действие.
2013/0075 (NLE)
Предложение за
РЕШЕНИЕ НА СЪВЕТА
за установяване на позиция, която да бъде
приета от името на Европейския съюз на шестата Конференция на страните по
Стокхолмската конвенция за устойчивите органични замърсители относно
предложението за изменение на приложения А и Б
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането
на Европейския съюз, и по-специално член 192, параграф 1, във връзка
с член 218, параграф 9 от него,
като взе предвид предложението на Европейската
комисия,
като има предвид, че:
(1)       На 16 ноември
2004 г. Европейският съюз ратифицира Стокхолмската конвенция за
устойчивите органични замърсители („Конвенцията“) въз основа на
Решение 2006/507/EО на Съвета от 14 октомври 2004 г. за
сключване от името на Европейската общност на Стокхолмската конвенция за
устойчивите органични замърсители[19].
(2)       Задълженията по Конвенцията
са въведени в законодателството на Европейския съюз посредством
Регламент (EО) № 850/2004 на Европейския парламент и на Съвета от
29 април 2004 г. относно устойчивите органични замърсители и за
изменение на Директива 79/117/ЕИО[20]
(„Регламент за УОЗ“).
(3)       Европейският съюз отдава
голямо значение на необходимостта от включване в приложения A, Б и/или В
към Конвенцията на нови, отговарящи на критериите за УОЗ вещества, съобразно
принципа на превантивния подход, с оглед да бъде постигната целта на
Конвенцията и изпълнен ангажиментът за свеждане до минимум на неблагоприятните
въздействия на химичните вещества и препарати до 2020 г., поет от всички
правителства на срещата на върха през 2002 г. в Йоханесбург.
(4)       В съответствие с член 22 от
Конвенцията Конференцията на страните може да приема решения за изменение на
приложения А, Б и В към Конвенцията. Тези решения влизат в сила една година
след датата, на която депозитарят е съобщил за дадено изменение, освен за
страните, които са избрали правото на отказ.
(5)       Комитетът за преглед на
устойчивите органични замърсители (КПУОЗ), създаден по силата на Конвенцията,
приключи прегледа на хексабромоциклододекан (HBCDD)[21], след като през 2008 г.
това вещество бе номинирано за включване от Норвегия. Комитетът установи, че
HBCDD отговаря на критериите на Конвенцията за включване в приложение A. Очаква
се, че на предстоящата Конференция на страните по Конвенцията ще бъде взето
решение за включване на HBCDD в приложение A към Конвенцията. 
(6)       През 2011 г. HBCDD бе
включен[22]
в приложение XIV към Регламент (ЕО) № 1907/2006 на Европейския
парламент и на Съвета от 18 декември 2006 г. относно регистрацията,
оценката, разрешаването и ограничаването на химикали (REACH)[23]. Следователно това вещество е
обект на процедурата за разрешаване, предвидена в посочения регламент.
Пускането на пазара и употребата на HBCDD ще бъдат забранени, освен в случаите,
когато на конкретно лице е издадено разрешение за конкретна употреба. Тъй като
HBCDD може да се разпространява на голямо разстояние в околната среда,
постепенното преустановяване на употребата му в целия свят ще донесе по-големи
ползи за гражданите на ЕС, отколкото общоевропейско поетапно преустановяване по
силата на Регламента REACH.
(7)       С цел включването в
Регламента за УОЗ да се уеднакви със съответния краен срок, предвиден в
приложение XIV към Регламента REACH, на страните по Конвенцията следва да бъде
разрешено да забавят транспонирането на решението на Конференцията на страните
за включването на HBCDD до февруари 2016 г.
(8)       КПУОЗ препоръчва HBCDD да
бъде включен в Конвенцията със специфично времево ограничение за неговото
производство и употреба в строителни приложения на EPS и ХPS. Тези приложения
обхващат преобладаващата част от употребата на HBCDD в ЕС. Необходими са от три
до пет години, за да се постигне достатъчен капацитет за замяната на HBCDD в
ЕС. Поради това на шестата Конференция на страните ЕС следва да подкрепи
предложеното специфично изключение.
(9)       КПУОЗ отбелязва, че ако HBCDD
бъде включен в приложение А, прилагането на мерки за управление на отпадъците в
съответствие с член 6, параграф 1, буква г) от Конвенцията би гарантирало,
че продуктите и изделията, съдържащи HBCDD, се унищожават така, че устойчивите
органични замърсители в тях се унищожават или обезвреждат по екологосъобразен
начин.
(10)     Отпадъците, които съдържат
HBCDD — най-вече EPS и ХPS, използвани в строителните приложения, понастоящем
се рециклират в редица държави, които са страни по Конвенцията. Тези страни
могат да предложат временно изключение, според което рециклирането на съдържащи
HBCDD отпадъци да се извършва подобно на начина, предвиден в клаузата, която на
четвъртата Конференция на страните бе включена в част IV на приложение А и
позволява рециклирането на отпадъци, съдържащи тетрабромодифенилов етер и
пентабромодифенилов етер при ясно определени условия.
(11)     През 2010 г. в приложение
I към Регламента за УОЗ бяха включени[24]
перфлуорооктансулфоновата киселина (PFOS) и нейните производни.
(12)     КПУОЗ насърчава страните да
прекратят употребата на PFOS в пожарогасителната пяна, инсектицидите за борба
срещу червената огнена вносна мравка и термити, галваничните покрития на метали
(декоративното галванизиране), килимите, кожата и коженото облекло, платовете и
тапицерията за мебели. Освен това комитетът насърчава страните да ограничат
употребата на PFOS в твърди метални обшивки, за която понастоящем е предвидено
изключение, само до системите със затворен цикъл, които в момента са позволени
като приемлива цел съгласно Конвенцията.
(13)     PFOS и нейните производни бяха
включени в приложение I към Регламента за УОЗ само с малко на брой изключения,
предвидени в Конвенцията. Въз основа на решението на КПУОЗ следва да се заличат
съответните специфични изключения и приемливи цели за PFOS и нейните
производни, но без изключението, отнасящо се до употребата като мокрещи агенти
в контролирани системи за нанасяне на галванични покрития. Това изключение
следва да остане в сила до изтичането му през 2015 г. То не следва да бъде
продължавано след тази дата,
ПРИЕ НАСТОЯЩОТО РЕШЕНИЕ: 
Член 1
1          Позицията на Европейския съюз на
шестата Конференция на страните по Стокхолмската конвенция се изразява в
подкрепа за
-           включването на веществото
хексабромоциклододекан (HBCDD)[25]
в приложение А към Конвенцията с ограничено във времето изключение за неговото
производство и употреба в строителните приложения;
-           заличаването на следните
изключения и приемливи цели от данните за перфлуорооктансулфоновата киселина
(PFOS) и нейните производни в приложение Б към Конвенцията: пожарогасителна
пяна, инсектициди за борба срещу червената огнена вносна мравка и термити,
галванични покрития на метали (декоративно галванизиране), килими, кожа и
кожено облекло, платове и тапицерия за мебели
в съответствие с препоръките на Комитета за
преглед на устойчивите органични замърсители[26].
Представителите на Съюза на шестата Конференция
на страните по Стокхолмската конвенция могат да одобряват незначителни
изменения на препоръките на Комитета за преглед на устойчивите органични
замърсители, без да е необходимо допълнително решение на Съвета.
2          На страните по Конвенцията следва да
се разреши да отложат транспонирането на акта, отнасящ се до включването на
HBCDD в приложение А към Конвенцията, до февруари 2016 г.
3          В случай че бъде предложено в
приложение А да се включи клауза, която позволява рециклирането при специфични
и точно определени условия на отпадъци, съдържащи HBCDD, Европейският съюз може
да подкрепи такова изменение.
Член 2
След приемането на решението на Конференцията
на страните по Стокхолмската конвенция то се публикува в Официален вестник
на Европейския съюз.
Съставено в Брюксел на […] година.
                                                                       За
Съвета
                                                                       Председател
[1]               http://www.pops.int/documents/convtext/convtext_en.pdf.
[2]               Конвенцията все още не е ратифицирана от две държави
членки на EС (Италия и Малта). 
[3]               ОВ L 209, 31.7.2006 г., стр. 1.
[4]               ОВ L 158, 30.4.2004 г., стр. 7.
[5]               Веществото хексабромоциклододекан
(CAS № 25637-99-4), 1,2,5,6,9,10-хексабромоциклододекан (CAS
№ 3194-55-6) и неговите основни диастереоизомери:
алфа-хексабромоциклододекан (CAS № 134237-50-6),
бета-хексабромоциклододекан (CAS № 134237-51-7) и
гама-хексабромоциклододекан (CAS № 134237-52-8).
[6]               ОВ L 396, 30.12.2006 г., стр. 1.
[7]               Регламент (ЕС) № 143/2011 на Комисията от 17
февруари 2011 г. за изменение на приложение XIV към Регламент (ЕО)
№ 1907/2006 на Европейския парламент и на Съвета относно регистрацията,
оценката, разрешаването и ограничаването на химикали („REACH“), ОВ L 44,
18.2.2011 г., стр. 2.
[8]               Същото се отнася за веществата, добавени в приложения I,
II и/или III към протокола на ИКЕ на ООН за УОЗ.
[9]               Решение 1999/468/ЕО на Съвета от 28 юни 1999 г. за
установяване на условията и реда за упражняване на изпълнителните правомощия,
предоставени на Комисията, ОВ L 184, 17.7.1999 г., стр. 23.
[10]             Регламент (ЕС) № 182/2011 на Европейския парламент и на
Съвета от 16 февруари 2011 г. за установяване на общите правила и принципи
относно реда и условията за контрол от страна на държавите членки върху
упражняването на изпълнителните правомощия от страна на Комисията, ОВ L 55,
28.2.2011 г., стр. 13.
[11]             Употребата на HBCDD в EPS и ХPS през 2008 г.
съставяше 96,3 % от общата употреба на HBCDD в ЕС. В извършената през
2011 г. оценка на употребата на HBCDD в EPS и ХPS във връзка с
националните противопожарни изисквания (вж. http://www.klif.no/publikasjoner/2819/ta2819.pdf)
се посочва, че 70 % от EPS в Европа се използват в строителните
приложения, 25 % — в опаковъчни материали и 5 % — за други
приложения. Опаковъчните материали обикновено се смятат за несъдържащи HBCDD.
Поради това преобладаващата част от EPS, който съдържа HBCDD, се използва в
строителните приложения. Смята се, че XPS, който съдържа HBCDD, се използва
само в строителните приложения.
[12]             http://echa.europa.eu/documents/10162/42ddec00-863a-4cff-abd2-6d4b39abe114.
[13]             http://echa.europa.eu/documents/10162/eb5129cf-38e3-4a25-a0f7-b02df8ca4532.
[14]             UNEP/POPS/POPRC.7/19/Add.1,
публикувана на:
http://chm.pops.int/Convention/POPsReviewCommittee/POPRCMeetings/POPRC7/POPRC7Documents/tabid/2267/language/en-US/Default.aspx.
[15]             Аржентина, Азербайджан, Бразилия, България, Камбоджа,
Камерун, Канада, Китай, Германия, Гватемала, Индонезия, Ирландия, Израел,
Италия, Кирибати, Латвия, Мали, Мексико, Монако, Мианмар, Нидерландия,
Норвегия, Полша, Румъния, Тайланд и Съединените американски щати.
[16]             Great Lakes Solutions, Green Chemicals Srl, International
POPs Elimination Network IPEN, PS Foam Industry, Extruded Polystyrene Foam
Association, съвместно представените отраслови сдружения EXIBA (секторна група
за CEFIC) и EPS (PlasticsEurope), както и бивш член на КПУОЗ.
[17]             Регламент (ЕС) № 519/2012 на Комисията от 19 юни
2012 г. за изменение на Регламент (ЕО) № 850/2004 на Европейския
парламент и на Съвета относно устойчивите органични замърсители, изразяващо се
в изменение на приложение I, ОВ L 159, 20.6.2012 г.,
стр. 1.
[18]             http://www.klif.no/publikasjoner/2819/ta2819.pdf.
[19]             ОВ L 209, 31.7.2006 г., стр. 1.
[20]             ОВ L 158, 30.4.2004 г., стр. 7.
[21]             Веществото хексабромоциклододекан (CAS № 25637-99-4),
1,2,5,6,9,10-хексабромоциклододекан (CAS № 3194-55-6) и неговите основни
диастереоизомери: алфа-хексабромоциклододекан (CAS № 134237-50-6),
бета-хексабромоциклододекан (CAS № 134237-51-7) и гама-хексабромоциклододекан
(CAS № 134237-52-8).
[22]             Регламент (ЕС) № 143/2011 на Комисията от 17 февруари
2011 г. за изменение на приложение XIV към Регламент (ЕО) № 1907/2006
на Европейския парламент и на Съвета относно регистрацията, оценката,
разрешаването и ограничаването на химикали („REACH“), ОВ L 44,
18.2.2011 г., стр. 2.
[23]             OВ L 396, 30.12.2006 г., стр. 1.
[24]             Регламент (ЕС) № 757/2010 на Комисията от 24 август
2010 г. за изменение на Регламент (ЕО) № 850/2004 на Европейския парламент
и на Съвета относно устойчивите органични замърсители по отношение на
приложения I и III, ОВ L 223, 25.8.2010 г., стр. 29.
[25]             Веществото хексабромоциклододекан (CAS № 25637-99-4),
1,2,5,6,9,10-хексабромоциклододекан (CAS № 3194-55-6) и неговите основни
диастереоизомери: алфа-хексабромоциклододекан (CAS № 134237-50-6),
бета-хексабромоциклододекан (CAS № 134237-51-7) и гама-хексабромоциклододекан
(CAS № 134237-52-8).
[26]             Решения POPRC-8/3:
хексабромоциклододекан и POPRC-8/8: перфлуорооктансулфонова киселина, нейните
соли и перфлуорооктансулфонилфлуорид и свързаните с тях химикали в отворени
приложения (част от POPRC-8/16), на разположение на адрес: http://chm.pops.int/Convention/POPsReviewCommittee/LatestMeeting/POPRC8/MeetingDocuments/tabid/2801/Default.aspx.